Einsiedeln
Store norske leksikon,Geografi,Verdens geografi,Europa,Sveits’ geografi
Einsiedeln er en by i Sveits, kanton Schwyz, litt sør for Zürichsee. Byen ligger 882 moh. og har 16 106 innbyggere (2020), og er et berømt valfartssted med betydelige historiske minnesmerker.
Et benediktinerkloster ble grunnlagt i Einsiedeln i 931 over cellen til eneboeren Meinhard, som skal ha blitt myrdet her i 861. I klosterets kapell finnes et Mariabilde som sies å være undergjørende. Klosteret var i middelalderen det mektigste i Sveits ved siden av St. Gallen. Ulrich Zwingli startet sin reformatoriske virksomhet her, senere var Einsiedeln sentrum for motreformasjonen. En kirke bygd i perioden 1719–1735 ligger i tilknytning til klosteret. Kirken er det største barokkbygget i Sveits og blant de fineste eksemplene på barokkbygg i verden. Det finnes et betydelig bibliotek med 230 000 bind utgitt mellom 1500- og 1900-tallet, og håndskrifter helt tilbake til 700-tallet.Legen og naturforskeren Paracelsus (1493–1541) har Einsiedeln som fødeby. Les mer i Store norske leksikon Schwyz Sveits